《寄怀默丘诸兄弟》
明代·陈吾德

归耕十二载，偃仰谢人徒。种秫足春酝，兄弟时献酬。

念此桑榆欢，误随尘网收。悬旌入于越，洒泪别沧洲。

昔为云中雁，飞鸣自相求。今为完山鸟，翻飞各异洲。

不惜行者苦，常怀居者忧。新坪罔露多，古洞岚烟浮。

狐兔傍人走，豺虎尝昼游。保身在明哲，力穑乃有秋。

尚慎眠与食，庶以慰离愁。

作者简介：（1528—1589）明广东归善人，字懋修，号有斋，一作省斋。嘉靖四十四年进士。授行人。隆庆三年擢工科给事中，以谏市珍宝斥为民。神宗即位，起兵科。万历元年进右给事中。张居正当国，谏官言事必先请，吾德独不往、寻屡以事力争，益忤居正，出为饶州知府。御史承风借端诬劾，谪马邑典史。又劾其莅饶时违制讲学，除名为民。居正死，起官，终湖广佥事。有《谢山存稿》。